Kadru və Vinatanın mübahisəsi
Kadru ilə Vinata bacıydılar. Ataları məxluqatın hökmdarı
Dakşaydı. Dakşa onları digər on bir bacılarıyla birlikdə Mariçinin
oğlu Kaşyapaya ərə verdi. Kaşyapa arvadlarından razıydı,
Kadru ilə Vinataya təklif elədi ki, özlərinə ürəkləri istəyən nəsli
seçsinlər. Kadru min oğul istədi, Vinata isə mərdliklərinə və qoçaqlıqlarına
görə bacısının min oğlunun öhdəsindən gəlməyə
qadir iki oğul istədi.

Günlər keçdi, aylar ötdü, vədəsinin tamamında Kadru min,
Vinata isə iki yumurta yumurtladı. Beş yüz ildən sonra Kadrunun
yumurtasından işıqlı dünyaya hələ heç nə gəlməmişdi. Vinatanın
ürəyi dözmədi, yumurtanın birini sındırdı və yumurtada tam
inkişaf etməmiş bir oğlan gördü. Ana oğluna Aruna adını qoydu.
Eybəcərliyinin günahını anasının səbirsizliyində görən Aruna
qəzəblənib ona lənətlər yağdırdı və gələcəkdə onun beş yüz il
qul olacağını xəbər verdi. Amma beş yüz ildən sonra ikinci oğlun
səni qulluqdan azad edəcək. Gərək o vaxta kimi səbrini basasan
və ikinci yumurtanı da vaxtından əvvəl qırmayasan.

Elə bu zaman asurlar və tanrılar okeanı çalxalayırdılar. Bir
gün bacılar dəniz dalğalarından çıxan ecazkar bir at gördülər.
Sözləri çəp gəldi: Vinata dedi ki, atın quyruğu ağ rəngdədi.
Kadru isə dedi ki, yox, qara rəngdədi. Kadru ilə Vinata mərcləşdilər
və qərara gəldilər ki, sabah gedib quyruğu öz gözləriylə
görsünlər. Uduzan udanın qulu olmalıydı. Razılığa gəlib ayrıldılar.
Sonra Kadru hiyləyə əl atdı, özünün min oğlunu, min qara
ilanı göndərdi ki, onlar gedib ağ atın quyruğundan asılsınlar və
quyruq qara rəngə çalsın.

Ertəsi gün bir-birinin əlindən zəncir gəmirən bacılar okeanın
üstündən uçub ata yaxınlaşdılar, baxıb gördülər ki, atın quyruğu
qara tüklərlə örtülübdü. Əslində isə bunlar Kadrunun ilan uşaqlarıydı.
Vinatanın heç nədən xəbəri yoxuydu. Kələkbaz Kadru
doğma bacısını beləcə aldatdı və özünə qul elədi.

Hind nağılları